平齊行二首 二
作者：劉禹錫
朝代：唐

paragraphs: 泰山沈寇六十年，旅祭不享生愁煙。
今逢聖君欲封禪，神使陰兵來阻戰。
妖氛掃盡河水清，日觀杲杲卿雲見。
開元黃帝東封時，百神受職爭奔馳。
千鈞猛簴順流下，洪波涵淡浮熊羆。
侍臣燕公秉文筆，玉檢告天無媿詞。
當今睿孫承聖祖，岳神望幸河宗舞。
青門大道屬車塵，共待葳蕤翠華舉。